Odd-Bjørn Hjelmeset

Odd-Bjørn Hjelmeset (født 6. desember 1971 i Nordfjordeid) er en norsk tidligere langrennsløper som representerte Fjellhug/Vereide Hyen IL. Han ble regnet som spesialist i klassisk stil, og i VM 2007 i Sapporo vant han sitt eneste individuelle VM-gull, på klassisk 50 km fellesstart. Han har også tre VM-gull i stafett. Han avsluttet sin karriere 10. mars 2012 med nettopp 50 km klassisk i Holmenkollen.

Hjelmeset har siden 2013 jobbet som ekspert for TV 2, og har blant annet har vært med på Camp Falun i forbindelse med Ski-VM 2015 og Camp Kollen under VM i skiskyting 2016.

Bakgrunn og karrière 
Hjelmeset er oppvokst på Vereide i Gloppen kommune, nærmere bestemt på gården Hjelmeset ved Anda nordvest i kommunen ved Nordfjorden, og er nest eldst av fire søsken. Skifamilien Hjelmeset er en idrettsfamilie. Odd-Bjørns sønn, Lars Agnar Hjelmeset ble juniorverdensmester i stafett i 2021. Odd-Bjørns yngre bror, Roar, var landslagstrener for det norske sprintlandslaget for kvinner fra 2016 til mai 2018. Han har også vært langrennsløper og deltatt på Fjellhug/Vereide Hyen ILs stafettlag i NM flere ganger. Kusinen, Bodil Hjelmeset, som vokste opp på nabogården like ved Sandane lufthavn, er en av Norges beste spydkastere gjennom tidene (nummer 10 per 2013), og har fem sølvmedaljer fra NM.

Fra 1987 til 1990 gikk Hjelmeset på idrettsfag ved Firda videregående skole og fikk der dyrket allsidighet som utøver. 
Hjelmeset ble juniorverdensmester i langrenn på 4 × 10 km stafett i Reit im Winkl i 1991. Svein Tore Samdal, Anders Eide og Thomas Alsgaard gikk de tre andre etappene.

Han har flere medaljer i friidrett, i tillegg til sin karriere som skiløper. Han fikk bronse på 3000 meter hinder i NM i friidrett 1996 og 1999, og han fikk sølv i NM i motbakkeløp i 2005.

Hjelmeset var en periode samboer med skiesset Bente Martinsen, og arbeidet da for Odd Martinsen i Fischer Norge. Han flyttet deretter til Lillehammer. Han er i dag bosatt i Nittedal nær Lillomarka, er gift og har 3 barn.

I 2007 var han ansatt som sponsoransvarlig hos sin egen sponsor, Terra-Gruppen. Fra 2013 tok han over som sponsorsjef i frukt og grønt grossisten BAMA Gruppen. Han tok da over etter stillingen etter alpinisten Astrid Lødemel. Fra 2017 til 2019 var han idretts- og markedssjef i Norges Skiskytterforbund.

Meritter

Verdenscupen 
Hjelmeset debuterte i verdenscupen 13. mars 1993, på 50 km i Holmenkollen. Han fikk sin første pallplassering fem år senere, 14. mars 1998, med andreplass på samme distanse, også da i Kollen.

Sesongen 1999/2000 kom han på tredjeplass sammenlagt i verdenscupen, og på andreplass i sprintcupen. Per 2008 har han vunnet åtte individuelle enkeltrenn i verdenscupen, hvorav fire i sprint. I tillegg har han tre verdenscupseire med det norske stafettlaget. Han har per 2008 28 pallplasseringer i verdenscupen, hvorav ni er på stafetter.

Individuelle seire

Stafettseire

Sammenlagtplasseringer i verdenscupen 

* distansecupen var delt mellom langdistanse og mellomdistanse

VM 
Under VM 2007 i Sapporo vant han sitt første individuelle VM-gull, da han spurtbeseiret Frode Estil på 50 km klassisk fellesstart. Dette til tross for at Hjelmeset underveis i løpet måtte bytte ski. To uker senere vant han den klassiske femmila i Holmenkollen etter en spennende duell med tyskeren Tobias Angerer.

Hjelmeset ble tildelt Holmenkollmedaljen for sin prestasjon i Holmenkollen i 2007. Under Idrettsgallaen 2008 5. januar fikk han folkets pris som «Årets navn», etter en stor sesong.

Resultat 

.* Duatlon refererer i 1999 til 10 km klassisk med intervallstart etterfulgt av 15 km fristil med jaktstart. I 2003 var løpet 10 + 10 km, mens det fra 2005 ble 15 + 15 km, samtidig som distansen 30 km gikk ut.

OL 
Hjelmeset har deltatt i tre olympiske leker, med to pallplasser totalt, bronse på 50 km klassisk under OL 2002 i Salt Lake City og sølv i 4 x 10 kilometer stafett under OL 2010 i Vancouver. I stafetten i Vancouver gikk han andre etappe. Han gikk ut på fjerdeplass, 4,3 sekunder bak Finland som ledet, men slet med is under skiene, og vekslet på sjetteplass, 34,3 sekunder bak Sverige som da ledet. Hjelmeseths kommentar «jeg fikk is i rubben» er i ettertid blitt stående som et uttrykk å bruke når man skal bortforklare seg.

Friidrett 
Hjelmeset har også bakgrunn fra friidrett og har to bronsemedaljer fra NM på 3000 meter hinder (1996 og 1999). Han har kretsrekord for Sogn og Fjordane på distansen med tiden 8.54,42, satt i forbindelse med NM-bronsen 6. august 1999. I friidrett representerer han Gloppen Friidrettslag.

Se også 
 Liste over kjente personer fra Gloppen kommune
 Liste over kjente elever ved Firda videregående skole

Referanser

Eksterne lenker 
 
 
 

Norske langrennsløpere
Norske langdistanseløpere
Norske motbakkeløpere
Norske hinderløpere
Juniorverdensmestere i langrenn
Verdensmestere i langrenn
Olympiske sølvmedaljevinnere for Norge
Olympiske bronsemedaljevinnere for Norge
Norgesmestere i langrenn
Vinnere av Egebergs Ærespris
Deltakere for Norge under Ski-VM 1999
Deltakere for Norge under Ski-VM 2001
Medaljevinnere under Vinter-OL 2002
Deltakere for Norge under Vinter-OL 2002
Langrennsløpere under Vinter-OL 2002
Deltakere for Norge under Ski-VM 2003
Deltakere for Norge under Ski-VM 2005
Deltakere for Norge under Vinter-OL 2006
Langrennsløpere under Vinter-OL 2006
Deltakere for Norge under Ski-VM 2007
Deltakere for Norge under Ski-VM 2009
Medaljevinnere under Vinter-OL 2010
Deltakere for Norge under Vinter-OL 2010
Langrennsløpere under Vinter-OL 2010
Vinnere av Holmenkollmedaljen
Langrennsløpere tilknyttet Birkebeinerrennet
Friidrettsutøvere for Gloppen FIL
Personer fra Gloppen kommune
Norske idrettsledere
Mesternes Mester-deltakere
Olympiske medaljevinnere i langrenn
Friidrettsutøvere for Fjellhug/Vereide IL
Familien Hjelmeset
Alumni fra Firda videregående skole